Ο Δρ. **Γιόχαν Φόκε** (Γερμανικά: *Johann Focke*) γεννήθηκε στις 8 Ιουνίου 1848 στη Βρέμη. Ήταν δικηγόρος και υπήρξε Σύνδικος της Ελεύθερης Χανσεατικής Πόλης της Βρέμης καθώς και ιδρυτής του «Μουσείου Φόκε». Ο Φόκε απεβίωσε στις 10 Δεκεμβρίου 1922 (74 ετών).

Βιογραφία
---------

Ο Φόκε ήταν γιος του δικαστή Δρ. Βίλχελμ Φόκε (1805 - 1865) και αδελφός του ιατρού και βοτανολόγου Βίλχελμ Όλμπερς Φόκε (1834 - 1922). Σπούδασε στο Γυμνάσιο «Altes» («Παλαιό») στη Βρέμη και μετά σπούδασε Νομική στο Πανεπιστήμιο της Χαϊδελβέργης, στο Πανεπιστήμιο Χούμπολτ και το Πανεπιστήμιο του Γκέτινγκεν. Το 1867, κατά τη διάρκεια των σπουδών του έγινε μέλος της σπουδαστικής αδελφότητας «Φρανκόνια Χάιντελμπεργκ» (γ: *«Frankonia Heidelberg»*).

Πολέμησε στον Γαλλοπρωσικό Πόλεμο και το 1873 απέκτησε το διδακτορικό του τίτλο στη νομική. Στην αρχή εργάστηκε ως δικηγόρος και από το 1875 εργάστηκε ως κυβερνητικός γραμματέας με ευθύνες που αφορούσαν τα λιμάνια, το σιδηρόδρομο και τις κοινωνικές υπηρεσίες προς τους φτωχούς. Ήταν επίσης ο διαχειριστής σε οίκο εργασίας και εργάστηκε ως αναπληρωτής γραμματέας. Το 1878 διορίστηκε γραμματέας της Σύγκλητου και στις 11 Νοεμβρίου 1898 έγινε Σύνδικος της Ελεύθερης Χανσεατικής Πόλης της Βρέμης.

Από το 1881 ο Φόκε σχεδίαζε να δημιουργήσει ένα χώρο προσβάσιμο στο κοινό για την παρουσίαση της συλλογής του με αντικείμενα από τη Βρέμη, αλλά δεν ήταν παρά το 1900 όπου μπόρεσε να το πραγματοποιήσει, ανοίγοντας ένα «Ιστορικό Μουσείο» στον Κυρίως Ναό και την Αγία Τράπεζα της «Μονής Αγίας Αικατερίνης» στη Βρέμη. Στα εβδομηκοστά γενέθλια του Φόκε, το 1918, το μουσείο μετονομάστηκε σε «Μουσείο Αρχαιοτήτων Βρέμης Φόκε» (γ: *«Focke-Museum für bremische Altertümer»*). Λόγω της συνεχούς αύξησης των εκθεμάτων αλλά και λόγω καταστροφής του στο Β' Παγκόσμιο Πόλεμο, το «Μουσείο Φόκε» μετακινήθηκε αρκετές φορές σε μεγαλύτερους χώρους.

Από το 1898 ήταν μέλος του διοικητικού συμβουλίου της «Ιστορικής Εταιρείας της Βρέμης» (γ: *Historischen Gesellschaft Bremen*) και βοήθησε στο να αποκτήσει η κοινότητα αυτή επιστημονικό χαρακτήρα, πραγματοποιώντας αυστηρές επιστημονικές έρευνες.

Ο Γιόχαν Φόκε ήταν πατέρας του πρωτοπόρου της αεροπορίας και ιδρυτή των εταιρειών «Φόκε-Βουλφ» και «Φόκε-Άχγκελις», Χένριχ Φόκε, καθώς και του ζωγράφου, γλύπτη, εφευρέτη, ποιητή και ποδοσφαιριστή, Βίλχελμ Φόκε.

Αναγνώριση
----------

Στην περιοχή του Σέμπαλντσμπρυκ του προαστίου Χέμελινγκεν της Βρέμης, ο δρόμος «Γιόχαν Φόκε» έχει ονομαστεί προς τιμήν του.

Δείτε επίσης
------------

* Χένριχ Φόκε
* Βίλχελμ Φόκε

Πηγές
-----

### Βιβλιογραφία

* «Das alte Bremen», *Focke-Museum, Johann Focke*, Insel-Verlag (1922)
* «Neue Deutsche Bibliographie, Bd.5, Falck (voran: Faistenberger) - Fyner.», *Diedrich Steilen*, Duncker & Humblot (1962), ISBN 978-3428001866

### Παραπομπές

1. ↑  Elimar Η F Hackmann (27 Οκτωβρίου 2013). «Dr. jur. Johann Focke (1848 - 1922)». *geni.com* (στα Αγγλικά). Ανακτήθηκε στις 27 Μαΐου 2014.
2. ↑  *Ausführliches Werksverzeichnis. In: Bremisches Jahrbuch* (στα Γερμανικά). Historischen Gesellschaft Bremen. 1941. σελ. 42.
3. 1 2  «Dr.Johann Focke». *Ingo's Modellbau Seite* (στα Γερμανικά). Αρχειοθετήθηκε από το πρωτότυπο στις 27 Μαΐου 2014. Ανακτήθηκε στις 27 Μαΐου 2014.
4. ↑  «Katharinen-Viertel». *city Initiative Bremen Werbung e.V.* (στα Αγγλικά). 2014. Αρχειοθετήθηκε από το πρωτότυπο στις 27 Μαΐου 2014. Ανακτήθηκε στις 27 Μαΐου 2014.
5. ↑  «Kurze Geschichte des Museums». *Bremer Landesmuseum für Kunst und Kulturgeschichte* (στα Γερμανικά). Αρχειοθετήθηκε από το πρωτότυπο στις 10 Απριλίου 2014. Ανακτήθηκε στις 27 Μαΐου 2014.
6. ↑  «Johann-Focke Stiftung». *meinestadt.de* (στα Γερμανικά). Αρχειοθετήθηκε από το πρωτότυπο στις 27 Μαΐου 2014. Ανακτήθηκε στις 27 Μαΐου 2014.

Εξωτερικοί σύνδεσμοι
--------------------

* Επίσημος ιστότοπος του «Μουσείου Φόκε»

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 72151175
* GND: 116661623

 |

 |